रांची: झारखंड में राष्ट्रीय जनता दल की प्रदेश प्रमुख अन्नपूर्णा देवी जल्दी ही बीजेपी में शामिल हो सकती हैं। उन्होंने मुख्यमंत्री रघुबर दास से मुलाकात की है। दोनों की मुलाकात रविवार की शाम को हुई।



खास बात यह है कि बताया जा रहा है कि इस मुलाकात के दौरान झारखंड प्रभारी और बीजेपी महासचिव भूपेन्द्र यादव भी वहीं पर मौजूद थे।

खबरें आ रही हैं कि बीजेपी अन्नपूर्णा देवी को लोकसभा चुनाव 2019 के लिए टिकट भी दे सकती है।

हालांकि इस मुलाकात के बाद अन्नपूर्णा देवी ने मीडिया को किसी तरह की जानकारी देने से इनकार कर दिया। लेकिन उनकी मुख्यमंत्री रघुबर दास और महासचिव भूपेन्द्र यादव से मुलाकात की खबरें मीडिया की सुर्खियों में बनी रही।

उधर राष्ट्रीय जनता दल के लोग भी अपनी प्रदेश अध्यक्ष के बीजेपी में शामिल होने की खबरों को महज अफवाह बता रहे हैं।

हालांकि सच यह भी है कि अन्नपूर्णा देवी जब मुख्यमंत्री आवास पर मुलाकात के लिए गई थीं तो उनके साथ आरजेडी के पूर्व विधायक जनार्दन पासवान और मनोज भुईंया भी थे।

अन्नपूर्णा देवी आरजेडी की झारखंड अध्यक्ष होने के साथ साथ पार्टी की राष्ट्रीय उपाध्यक्ष भी हैं। उनका आरजेडी छोड़कर बीजेपी में शामिल होना पार्टी के लिए बड़ा झटका है।

बताया जा रहा है कि अन्नपूर्णा देवी को झारखंड की चतरा या कोडरमा सीट से बीजेपी का टिकट मिल सकता है। हालांकि इस प्रस्ताव को लेकर बीजेपी के वर्तमान नेताओं में भी तनाव है। वह नहीं चाहते कि बाहर से आए किसी नेता को बीजेपी टिकट दे।

राष्ट्रीय जनता दल सुप्रीमो लालू प्रसाद यादव इन दिनों झारखंड की ही जेल में बंद हैं। उनके वहां मौजूद होते हुए उनकी पार्टी के प्रदेश अध्यक्ष का दूसरी पार्टी में शामिल हो जाने से आरजेडी और खुद लालू प्रसाद यादव की प्रतिष्ठा के लिए बड़ा झटका लग सकता है।

